Ek is die antagonis | Binne die Glashuis
Ek is die antagonis
Hierdie het ek gedroom en geskryf in die tyd toe hulle besig was om 'n nuwe Pope in die Katolieke kerk te verkies en ek deur nog 'n intense sosiale boelie periode gegaan het. Ek het dit nie gepost nie, want my wonde was nog rou en my ego te groot. Ek het gister nog 'n droom gehad wat moontlik opvolg op hierdie een (ek weet nog nie), maar dit is nou die tyd om hierdie een te post.
Die Katolieke kerk was besig om 'n nuwe Pope te kies en een van die Kardinale verduidelik aan 'n groot groep mense en mense van die pers presies hoe dit werk. Hy noem toe dat een van die Kardinale by God gaan hoor wie wil God Pope hê en dan kies almal vir daardie persoon. Net toe spring daar iemand uit die gehoor uit en maak sarkastiese opmerkings. "Duidelik het julle nog nie my DVD reeks gekyk nie."
In die droom dink ek toe by myself dat hierdie man is nogal arrogant en naïef om te dink dat die kerk na sy DVD reeks gaan kyk oor al die kerk se foute.
Die uitleg is heel eenvoudig. Ek is daardie arrogante en naïewe man. Ek is die antagonis in die droom. Baie van my boodskap oor Gesonde Seks challange die tradisionele kerk seks-siening. Maar net omdat ek 'n nuwe ander boodskap het beteken nie dat die kerk haarself aan my gaan steur nie of selfs dat my boodskap die regte boodskap is nie.
Is daar iets soos DIE regte boodskap?
Is die mense nie te kompleks vir net een boodskap nie?
Ek weet nie!
So hier is wat ek leer van hierdie droom. Hou aan met my boodskap (DVD reeks) want dit is 'n boodskap wat ek in glo. Maar moenie die boodskap teen die kerk verdedig nie, want dan lyk dit asof ek teen die hele kerk baklei. En ek doen nie!
So ek sal aanhou met my boodskap en ophou dit verdedig en toe laat dat die vrug van die boodskap vir dit self getuig. (of nie)